ΓΡΑΠΤΗ ΕΡΩΤΗΣΗ E-0335/99

υποβολή: Gianni Tamino (V) προς την Επιτροπή

(23 Φεβρουαρίου 1999)

Θέμα: Σχέδια ΠΕΠ: Ανάπτυξη και αξιοποίηση του βιώσιμου τουρισμού και προστασίας των περασμάτων κοπαδιών (tratturi)

Τα "tratturi" είναι χορτολειβαδικές εκτάσεις - περάσματα κοπαδιών, πλάτους 60-110μ., που χρησιμοποιούνται από χιλιετίεςγια τη διέλευση κοπαδιών και ποιμνίων από τους ορεινούς βοσκότοπους του Abruzzo και Molise προς τις πεδιάδες της περιοχής Tavoliere της Puglia. Πρόκειται για ανεκτίμητης ιστορικής και αρχαιολογικής αξίας κληρονομιά λόγω της σημαντικής επιρροής τους στην ανάπτυξη και τη χωροταξία (προστατεύονται από το νόμο 1089/39 που αφορά την προστασία της ιστορικής, καλλιτεχνικής και περιβαλλοντικής κληρονομιάς), που διαθέτουν περιβαλλοντική και οικολογική σημασία διότι πρόκειται για ζώνες ιδιαίτερης βιολογικής και βοτανικής αξίας (διατήρηση της βιοποικιλότητας).

Το Περιφερειακό Συμβούλιο του Molise, με την απόφασή του αριθ. 304 της 16.3.1998, καθόρισε σειρά προτεραιοτήτων για την προστασία των "tratturi". Η περιφέρεια του Molise έχει δρομολογήσει την υλοποίηση ενός πιλοτικού σχεδίου,στα πλαίσια των ΠΕ, με την επωνυμία "Ανάπτυξη και αξιοποίηση του βιώσιμου τουρισμού των περιοχών του στόχου 1 - δράση αριθ. 3 - διαπεριφερειακές πολιτιστικές διαδρομές""Οι δρόμοι της Transumanza".

Ωστόσο, αυτό το σχέδιο έχει εκπονηθεί μόνο από έναν μηχανικό ηλεκτρονικών υπολογιστών και έναν αρχιτέκτονα, δηλαδή όχι από άτομα με επαγγελματική πείρα σε ό,τι αφορά τις τεχνικές και οικολογικές πτυχές των "tratturi" όπως: αγρονόμους, βοτανολόγους, βιολόγους, δασονόμους και αρχαιολόγους. Τοπικές οικολογικές οργανώσεις επισήμαναν εξάλλου στην εισαγγελία που συστεγάζεται με το Ελεγκτικό Συνέδριο του Campobasso, διάφορες παρατυπίες στις διαδικασίες ανάθεσης των παραγγελιών και των εργολαβιών.

Δεν συμφωνεί άραγε η Επιτροπή ότι για τη χρηματοδότηση σχεδίων που αφορούν τόσο ευαίσθητες περιβαλλοντικές περιοχές θα ήταν απαραίτητη η πραγματοποίηση προκαταρκτικών μελετών συμβατότητας αλλά και η εξεύρεση επαγγελματιών που διαθέτουν την απαραίτητη τεχνικο-επιστημονική κατάρτιση προκειμένου να αποτραπεί ο κίνδυνος να μην υλοποιηθούν οι στόχοι των σχεδίων διατήρησης, όπως καταγγέλλουν στην περίπτωση αυτή οι περιβαλλοντικές οργανώσεις;

Απάντηση της κ. Wulf-Mathies εξ ονόματος της Επιτροπής

(27 Απριλίου 1999)

Η μεταφορά των έργων στην πράξη, στο πλαίσιο του επιχειρησιακού πολυπεριφερειακού προγράμματος "Ανάπτυξη και αξιοποίηση του βιώσιμου τουρισμού στις περιφέρειες του στόχου 1", υπάγεται στην ευθύνη του ιταλικού τμήματος τουρισμού παρά τη προεδρία του Συμβουλίου Υπουργών.

Το τμήμα αυτό πληροφόρησε την Επιτροπή ότι η υλοποίηση της διαδρομής "Οι δρόμοι από και προς τους τόπους διαχείμασης" στην Molise απετέλεσε αντικείμενο πρωτοκόλλου συμφωνίας μεταξύ του τμήματος τουρισμού και της περιφέρειας της Molise. Ως επακόλουθο της συμφωνίας, η περιφέρεια αυτή ανέθεσε στις επαρχίες Isernia και Campobasso το συντονισμό των δραστηριοτήτων στο έδαφός τους.

Οι σύμβουλοι τους οποίους αναφέρει το Αξιότιμο Μέλος του Κοινοβουλίου προσέφεραν τεχνική αρωγή προς τις δύο επίμαχες επαρχίες, που περιοριζόταν στον προγραμματισμό και στο συντονισμό με τις κοινοτικές διοικητικές αρχές, καθώς και στην προετοιμασία του ειδικού έργου "Λογότυπος και επεξηγηματικές πινακίδες".

Αντίθετα, σύμφωνα με τις πληροφορίες που διαθέτει η Επιτροπή, τα υπόλοιπα κοινοτικά έργα καταρτίστηκαν από εξωτερικούς συμβούλους που επέλεξαν οι ίδιες οι ιταλικές κοινότητες, σύμφωνα με τους ισχύοντες κανόνες για τις δημόσιες συμβάσεις παροχής υπηρεσιών.